Alle hunde bliver glade, når der kommer gæster, eller man kommer hjem. Det er ren glæde, men unægteligt voldsomt, og især mindre hunde, f.eks. gravhunde, er meget gøende, for det ligger i dem. Støjen kan du ikke fjerne helt, og der er kun én vej til at mindske den – og det er træning. Man kan ikke symptombehandle, så skældud eller ignorering hjælper ikke. Hunden skal lære basislydighed, og det er ”bliv”, der skal trænes, så det sidder helt fast. Når der kommer gæster, beder du hunden gå i sin kurv og blive. Der vil den falde til ro, og når alle har sat sig, kan du give hunden fri, og den vil hilse meget roligere. Det tager tid og arbejde, men det kan sagtens lykkes at sænke lydstyrken. Hav i tankerne, at hunde uden kommando er forvirrede, og at der generelt vil komme mere ro på din hund med de nye regler.